
CARJEVIČ LETA 2017 – NAJSKRBNEJŠI LASTNIK TRAVNIŠKEGA SADOVNJAKA 

V sklopu številnih aktivnosti, ki jih izvajamo v travniških sadovnjakih na območju Kozjanskega parka, je tudi podelitev naziva Carjevič - najskrbnejšemu lastniku travniškega sadovnjaka za tekoče leto. Prvič smo naziv Carjevič podelili leta 2009 v sklopu projekta IPA - Čezmejno sodelovanje Slovenija – Hrvaška 2007-2013, z naslovom Od vijeglavke do soka.
V letu 2017 je strokovna komisija ocenjevala 22 travniških sadovnjakov na območju Kozjanskega regijskega parka. Največje število točk je prejel sadovnjak Franca Stegenška iz Dobležič, ki si je tako prislužil naziv Carjevič leta 2017.
Na kmetiji, ki je usmerjena v sadjarstvo, vinogradništvo in živinorejo, živi Franc z ženo Zofko. Že ob poti na njegovo kmetijo nas spremljajo številna sadna drevesa. Nekatera med njimi so starejša več kot 100 let. Pri Stegenških je bila pridelava sadja družinska tradicija in je več desetletij predstavljala glavni vir dohodka na kmetiji. Danes se travniški sadovnjak v velikosti več kot 2 hektarja nahaja okoli kmetije, številna posamezna sadna drevesa pa na ostalih travnikih in pašnikih. Kmetijska zemljišča ter pridelava in predelava sadja so že skoraj dve desetletji vključeni v ekološko kontrolo.
Franc Stegenšek se je od začetka aktivno vključil v izvajanje projekta Oživljanje travniških sadovnjakov v Kozjanskem parku in bil tudi ustanovni član Društva kozjanske jabke. V njegovem sadovnjaku so se izvajale prve oživitvene rezi sadnega drevja na Kozjanskem. Svoje bogato sadjarsko znanje ni pridobil le z delom na kmetiji ampak tudi z udeležbo na številnih sadjarskih tečajih v Kozjem in v okolici ter na strokovnih ekskurzijah. Vsakoletno je aktivno sodeloval na Prazniku kozjanskega jabolka s svojo bogato ponudbo jabolk in ostalih dobrot iz ekološke kmetije. 
Pri ocenjevanju za naziv Carjeviča, je največ točk prinesel obdelan starejši travniški sadovnjak, ki je vrstno zelo pester in so v njem prisotne tradicionalne sorte. Številna mogočna sadna drevesa z dupli imajo pomembno lego v prostoru in pomagajo vklopiti objekte kmetije v krajino.

Številne ekološke niše v sadovnjaku in njegovi okolici, ki je ekstenziven in naravi prijazno obdelan, dajejo možnost življenja številnim organizmom.
Podelitev naziva Carjevič Francu Stegenšku je priznanje, ki ga podeljujemo za skrbno delo, trud in tudi vzpodbudo za nadaljnje vzdrževanje sadovnjaka z željo, da bi svoje bogato sadjarsko znanje prenesel na prevzemnika kmetije. 

